কংগ্রেসের মিছিলে যোগ দেওয়ায় দলীয় বিধায়ক তন্ময় ভট্টাচার্যের রবিবার ‘প্রকাশ্যে নিন্দা’ করল সিপিএম। একইসঙ্গে দলের রাজ্য নেতৃত্ব তাঁকে ‘সতর্ক’ও করেছেন। 
তন্ময়ের ‘প্রকাশ্যে নিন্দা’ এবং তাঁকে ‘সতর্কীকরণ’ সিপিএমের ‘পরিকল্পিত নাটকের’ একটি অধ্যায় কি না, তা নিয়ে সন্দিহান বাম শরিকেরা। অনেক শরিক নেতার ধারণা, জোটের প্রতি ‘দায়বদ্ধতা’র বার্তা দিতেই সিপিএম তন্ময়কে কংগ্রেসের মিছিলে পাঠিয়েছিল। 
বামফ্রন্টের সিদ্ধান্তকে অগ্রাহ্য করে শনিবার কংগ্রেসের মিছিলে যোগ দিয়েছিলেন দমদম উত্তর কেন্দ্রের বিধায়ক তন্ময়। বাম পরিষদীয় দলের নেতা সুজন চক্রবর্তী ওইদিনই জানিয়েছিলেন, তন্ময় ‘ব্যক্তিগত’ভাবে মিছিলে গিয়েছেন। তারপর প্রশ্ন ওঠে, সিপিএমের মতো দলে ‘ব্যক্তিগত’ভাবে দলীয় সিদ্ধান্ত উপেক্ষা করা তো শৃঙ্খলাভঙ্গের সামিল! যা কি না স্বাভাবিকভাবেই অস্বস্তি বাড়িয়েছিল আলিমুদ্দিনের। এদিন সিপিএমের তরফে প্রকাশিত এক বিবৃতিতে বলা হয়েছে, ফ্রন্ট পরিষদীয় দলের সিদ্ধান্ত অমান্য করে তন্ময়ের কংগ্রেসের মিছিলে যোগ দেওয়ার কারণে তাঁর ‘প্রকাশ্যে নিন্দা’ করা হচ্ছে। দল আশা করে ভবিষ্যতে তিনি এ বিষয়ে ‘সতর্ক’ থাকবেন।
সিপিএমের এদিনের বিবৃতি শরিকদের ক্ষোভ কমাতে পারেনি। এক শরিকনেতার কথায়, ‘‘শ্যাম এবং কুল উভয়ই রক্ষা করতে চাইছে সিপিএম। দলের সবুজ সংকেত না-পেয়ে তন্ময় কংগ্রেসের মিছিলে যাবেন, এমন সরল ব্যাখ্যায় আমি বিশ্বাস করি না। তিনি নিশ্চয়ই দলীয় নেতৃত্বের সঙ্গে আলোচনা করেই ওই পদক্ষেপ করেছিলেন।’’ তন্ময়ের আচরণে ক্ষুব্ধ প্রবীণ আরএসপি বিধায়ক বিশ্বনাথ চৌধুরী জানিয়েছেন, দলের রাজ্য সম্পাদক ফ্রন্টের বৈঠকে বিষয়টি তুলবেন। 
উত্তর ২৪ পরগনার সিপিএম জেলা সম্পাদক গৌতম দেব জানিয়েছেন, আজ, সোমবার দলের জেলা কমিটির বৈঠকে তন্ময়ের কাছে কংগ্রেসের মিছিলে যাওয়ার কারণ জানতে চাওয়া হবে। তাঁর কথায়, ‘‘ফ্রন্ট পরিষদীয় দলের পক্ষ থেকে মিছিলে প্রতিনিধি না-পাঠানোর সিদ্ধান্ত সত্ত্বেও তন্ময় কেন কাউকে না-জানিয়ে কংগ্রেসের মিছিলে গেল, তা জানতে চাইব। এই কাজ উচিত হয়নি।’’ আজ, সোমবার সিপিএমের দু’দিনের জেলা কমিটির বৈঠক শুরু হওয়ার কথা। তন্ময় অবশ্য তাঁর অবস্থানে অনড়। এদিন তিনি বলেন, ‘‘যা বলার বলেছি। নতুন কিছু বলার নেই। দল আমার কাছে এখনও পর্যন্ত কোনও ব্যাখ্যা চায়নি। জেলা কমিটির বৈঠকে কেউ জানতে চাইলে আমি উত্তর দেব।’’